Fil-25 ta' Lulju 2018, ir-rappreżentanti tal-gvernijiet tal-istati membri ħatru lis-Sur Nuno José Cardoso da Silva Piçarra (Portugall) bħala mħallef fil-Qorti tal-Ġustizzja tal-Unjoni Ewropea. Il-mandat ser ikun ta' sitt snin, u jibda mis-7 ta' Ottubru 2018. Il-ħatra saret bħala parti mit-tiġdid parzjali tal-kompożizzjoni tal-Qorti tal-Ġustizzja, li jseħħ kull tliet snin. Fis-6 ta' Ottubru 2018, ser jiskadi l-mandat ta' 14-il imħallef u ħames avukati ġenerali. Diġà nħatru ħdax-il imħallef u tliet avukati ġenerali fil-Qorti tal-Ġustizzja. Għad iridu jinħatru żewġ imħallfin u żewġ avukati ġenerali. Kuntest Il-Qorti tal-Ġustizzja hija magħmula minn imħallef minn kull stat membru u ħdax-il avukat ġenerali. L-imħallfin u l-avukati ġenerali jinħatru għal mandat ta' sitt snin, li jista' jiġġedded. Kull tliet snin issir sostituzzjoni parzjali tal-imħallfin u tal-avukati ġenerali. L-imħallfin u l-avukati ġenerali jinħatru bi qbil komuni mill-gvernijiet tal-istati membri wara konsultazzjoni ma' bord inkarigat li jagħti opinjoni dwar l-idoneità tal-kandidati prospettivi għat-twettiq tad-dmirijiet involuti. Huma jintgħażlu minn fost individwi li ma hemm ebda dubju dwar l-indipendenza tagħhom u li għandhom il-kwalifiki meħtieġa biex jinħatru, fil-pajjiżi rispettivi tagħhom, fl-ogħla funzjonijiet ġudizzjarji, jew li l-kompetenza tagħhom hija rikonoxxuta.